
ส่วนที่ 1
รายงานผลการติดตามและประเมินผลแผนพัฒนาท้องถิ่น พ.ศ. 2559
เทศบาลตำบลแหลมสัก  อำเภออ่าวลึก  จังหวัดกระบี่

หลักการและเหตุผล
	ด้วยรัฐธรรมนูญแห่งราชอาณาจักรไทย พุทธศักราช 2550 มาตรา 287 วรรค 3 บัญญัติให้องค์กรปกครองส่วนท้องถิ่นต้องรายงานผลการดำเนินงานต่อประชาชน ในเรื่องการจัดทำงบประมาณ การใช้จ่าย และผลการดำเนินงานในรอบปี  เพื่อให้ประชาชนมีส่วนร่วมในการตรวจสอบและกำกับการบริหารจัดการองค์กรปกครองส่วนท้องถิ่น และระเบียบกระทรวงมหาดไทยว่าด้วยการจัดทำแผนพัฒนาองค์กรปกครองส่วนท้องถิ่น (ฉบับที่ 2) พ.ศ. 2549  ข้อ  13 (3) รายงานผลและเสนอความเห็นซึ่งได้จาการติดตามและประเมินผลต่อผู้บริหารท้องถิ่น เพื่อให้ผู้บริหารองค์กรปกครองส่วนท้องถิ่นต่อสภาท้องถิ่น และคณะกรรมการพัฒนาท้องถิ่น พร้อมทั้งประกาศผลการติดตามและประเมินผลแผนพัฒนาให้ประชาชนในท้องถิ่นทราบในที่เปิดเผยภายในสิบห้าวันนับแต่วันที่รายงานและเสนอความเห็นดังกล่าว และต้องปิดประกาศไว้เป็นระยะเวลาไม่น้อยกว่าสามสิบวัน โดยอย่างน้อยปีละสองครั้งภายในเดือนเมษายนและเดือนตุลาคมของทุกปี
วัตถุประสงค์ของการติดตามและประเมินผล
	1. เพื่อให้ได้ข้อมูลและผลการดำเนินงานตามแผนพัฒนาสามปี พ.ศ. 2559-2561  ประจำปีงบประมาณพ.ศ. 2559 ของเทศบาลตำบลแหลมสัก สำหรับใช้เป็นฐานข้อมูลในการกำหนดแนวทางการพัฒนา/แผนงาน/โครงการและการจัดทำแผนพัฒนาในปีต่อไป
	2. เพื่อตรวจสอบและติดตามผลความก้าวหน้าในการบริหารจัดการโครงการในแผนพัฒนาของเทศบาลตำบลแหลมสักที่ได้รับงบประมาณดำเนินการแล้ว
	3. เพื่อปฏิบัติให้เป็นไปตามระเบียบ กฎหมาย และหนังสือสั่งการที่เกี่ยวข้อง
ขอบเขตของการติดตามและประเมินผล
	ในการติดตามและประเมินผลแผนพัฒนาสามปี พ.ศ. 2559-2561  โดยถือปฏิบัติตามหนังสือกรมส่งเสริมการปกครองท้องถิ่นด่วนที่สุด ที่ มท 0810.3/ว5797  ลงวันที่ 10 ตุลาคม 2559  เรื่องซักซ้อมแนวทางการจัดทำและประสานแผนพัฒนาท้องถิ่นสี่ปี(พ.ศ.2561 – 2564) ขององค์กรปกครองส่วนท้องถิ่น ตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น (ฉบับที่ 2)พ.ศ.2559  และตามรัฐธรรมนูญแห่งราชอาณาจักรไทย พุทธศักราช 2550 มาตรา 287 วรรค 3 เพื่อเป็นแนวทางในการจัดทำรายงานผลการดำเนินงาน  ประกอบกับระบบสารสนเทศเพื่อการวางแผนและประเมินผลขององค์กรปกครองส่วนท้องถิ่น (E-PLAN) 
วิธีการ/เครื่องมือในการติดตามและประเมินผล
	ศึกษาข้อมูลจากเอกสาร หลักฐานต่าง ๆ เช่น
	- แผนพัฒนาสามปี พ.ศ. 2559-2561
	- แผนการดำเนินงาน ประจำปีงบประมาณ พ.ศ.2559
	- เทศบัญญัติงบประมาณรายจ่ายประจำปีงบประมาณ พ.ศ. 2559
	- ระบบสารสนเทศเพื่อการวางแผนและประเมินผลขององค์กรปกครองส่วนท้องถิ่น (E-PLAN) 

ประโยชน์ที่คาดว่าจะได้รับ
	1. ได้ข้อมูลและผลการดำเนินงานตามแผนพัฒนาสามปี พ.ศ. 2559-2561ประจำปีงบประมาณ พ.ศ.2558 ของเทศบาลตำบลแหลมสักสำหรับใช้เป็นฐานข้อมูลในการกำหนดแนวทางการพัฒนา/แผนงาน/โครงการและการจัดทำแผนพัฒนาในปีต่อไป
	2. ทราบถึงผลความก้าวหน้าในการบริหารจัดการโครงการในแผนพัฒนาของเทศบาลตำบลแหลมสักที่ได้รับงบประมาณดำเนินการ
	3. ปฏิบัติได้ถูกต้องตามระเบียบ หนังสือสั่งการที่กำหนด
